Կիպի սարք

Կիպի սարք, նախատեսված է գազեր ստանալու համար, որն իրականացվում է սենյակային ջերմաստիճանում պինդ նյութերի վրա հեղուկներ լցնելով։ Սարքն սկսել է արտադրել Պ. Կիպի (այստեղից էլ՝ անվանումը) հիմնադրած գիտական սարքերի հոլանդական ֆիրման, XIX դ. կեսերին։ Կիպի սարքը կազմված է ապակյա երեք անոթից։ Մեջտեղի և ներքևի անոթները միացած են իրար նեղ անցքով, որի միջով անցնող երկար խողովակը վերևի անոթը կապում է ներքևինի հետ։ Պինդ նյութը (օրինակ, ջրածին ստանալու դեպքում՝ ցինկը) տեղավորում են մեջտեղի անոթում, որին հարմարեցված է ծորակով գազատար խողովակ։ Վերևի անոթում լցնում են հեղուկ (օրինակ, նոսր աղաթթու), որը, լցվելով ներքևի անոթը, մտնում է մեջտեղինի մեջ և փոխազդում պինդ նյութի հետ։ Անջատված գազը դուրս է գալիս գազատար խողովակով։ Երբ ծորակը փակ է, գազը դուրս է մղում հեղուկը մեջտեղի անոթից, և փոխազդեցությունը դադարում է։ 

Տեխնոլոգիա
Քիմիական սարքավորումներ